Správa zo zahraničnej pracovnej cesty

1. Účastníci ZPC:
 	
Titul, meno a priezvisko:	Ing. Štefan Boháček, PhD.; 	
Pracovisko:	VÚPC, Lamačská cesta 3, 841 04 Bratislava	
Pracovné zaradenie:	generálny riaditeľ, reprezentant SR v HLG EUREKA	
Znalosť jazykov:	AJ, MJ (C1, C2)	

Titul, meno a priezvisko:	

Mgr. Jana Stadtruckerová.	
Pracovisko:	Odbor medzinárodnej spolupráce vo výskume a vývoji,  Sekcia vedy a techniky, MŠVVŠ SR, Stromová 1, 
813 30 Bratislava	
Pracovné zaradenie:	hlavný štátny radca, národný koordinátor projektov NPC EUREKA	
Znalosť jazykov:	AJ, FJ (C1, B1)	

2. Zahraničná pracovná cesta:

Štát:	Turecko	
Mesto:	Ankara	
Vykonaná v doch:	17.6. – 20.6. .2013 	
Prijímajúca organizácia:	Turkish EUREKA Chairmanship The Scientific and Technological Research Council of Turkey (TÜBİTAK)
TÜBİTAK Tunus Caddesi No:80 06100 Kavaklıdere  Ankara, Turecko 	
Účel cesty:	3. zasadnutie NPC/HLG EUREKA	
Spôsob financovania:	cestovné a pobytové náklady hradí MŠVVŠ SR	

3. Rámcový program pobytu:

17.6.2013

18.6.2013
19.6.2013

20.6.2013           	odlet z Viedne do Ankary, prílet o 13.05

14.00 – 18.00  – zasadnutie NPC 
  9.00 – 12.30 – Spoločné zasadnutie NPC a HLG
14.00 – 18.00 – Zasadnutie HLG
  8.30 – 10.30 – Valné zhromaždenie
17.00 – Odlet z Ankary, prílet do Viedne 21.05

4. Stručný priebeh rokovaní:

Tretie spoločné zasadnutie NPC/HLG EUREKA počas tureckého predsedníctva sa uskutočnilo v Ankare v dňoch 17.6. - 20. 6. 2013. Išlo o posledné zasadnutie počas tureckého predsedníctva. Počas zasadnutia bola Mgr. Jana Stadtruckerová predstavená ako nová NPC na Slovensku (od 1.6.2013 v tejto funkcii nahradí Ing. Jaroslavu Kováčovú PhD). Cieľom účasti bolo hlavne oboznámenie sa s priebehom zasadnutí, s novými prioritami a témami EUREKA a nadviazanie kontaktov na ESE sekretariát a s krajinami ako Maďarsko, Česká republika.

•	Zasadnutie NPC dňa 18.6.2013

Na zasadnutí NPC  dňa 18. 6. 2013 sa po schválení agendy a zápisu z predchádzajúceho stretnutia prebehla diskusia prítomných koordinátorov projektov k schvaľovaným návrhom  30. Projektov predkladaných skupine na vysokej úrovni. Všetky navrhované projekty boli úspešne schválené a majú zabezpečené a odsúhlasené finančné zabezpečenie. Slovensko má účasť v projektoch koordinovaných Maďarskom  E! 7648 – INAUDITUS z oblasti medicínskych technológií (vývoj zariadenia – senzor na kontrolu sluchu u ľudí, ktorí nie sú schopní spätnej väzby – nepočujúci, deti). Celkový objem finančných  prostriedkov na riešenie tohto projektu je 370 tis. EURO. Dĺžka riešenia projektu bola stanovená na 12 mesiacov. Druhým projektom so slovenským riešiteľom koordinovaným Maďarskom je projekt E!7649 GET z oblasti energetiky ( vývoj systému na skladovanie obnoviteľných zdrojov energie). Celkový objem finančných prostriedkov na riešenie tohto projektu je 380 tis. EURO. Dĺžka riešenia projektu bola stanovená na 12 mesiacov. Posledný projekt so slovenským riešiteľom je projekt E! 8020 PDT NANO, koordinovaný Českou republikou, okrem Slovenska je partnerom Švajčiarsko. Projekt je z oblasti medicíny – onkológia (vývoj produktu pre fotodynamickú terapiu zhubných nádorov). Celkový objem finančných prostriedkov je 1,32 mil. EURO. Dĺžka trvania riešenia projektu bola stanovená na 48 mesiacov.
Ako ďalší bod zasadnutia bola predstavená implementácia programu EUREKA v Českej republike a v Rumunsku. 

Česká republika  (p. Josef Martinec). 

V úvode prezentácie predstavil projekt E!8687 LAEDOC koordinovaný firmou Software 602 s partnermi z Čiernej hory, Slovinska a Turecka. Projekt sa zameriava na archiváciu elektronických dokumentov v cloude – hlavne na bezpečný prístup dokumentom z mobilných zariadení. Celkové objem finančných prostriedkov na projekt je 1,48 mil. EURO. Dĺžka trvania projektu je 24 mesiacov. 
Česká republika sa rozhodla podporovať projekty EUREKA z viacerých dôvodov. Ide o projekty riadené podnikmi, sú trhovo orientované, jednoduché  v riadení a majú medzinárodnú dimenziu.  
Národná infraštruktúra EUREKA v Českej republike – zaujímavý model aj pre Slovensko.

a)	Ministerstvo školstva, mládeže a športu – orgán zodpovedný za medzinárodnú spoluprácu vo vede a výskume a za spolufinancovanie projektov, kancelária NPC (administratíva EUREKA projektov)
b)	EUREKA board – poradný orgán EUREKA – nezávislí experti z priemyslu, výskumu schválení ministrom, zloženie – 11 členov a predseda
c)	Asociácia pre inovačné podnikanie v Českej republike – EUREKA HLR pre Českú republiku, podpora NPC, podporné aktivity EUREKA
          Ročne má Česká republika jednu výzvu. V súčasnosti bude otvorená výzva 1.7.2013 s uzávierkou 6.9.2013. Financovanie projektov má formu grantu. Ročný rozpočet je 4,5 mil. EURO. Finančný limit na projekt je 120 000 EURO. Podpora pokrýva 50% pre českých účastníkov. Môže ísť o MSP, univerzity, výskumné centrá vrátane Českej akadémie vied. O podporu nemôžu žiadať veľké firmy. 

Rumunsko (p. Ovidiu Alupei)

Kancelária EUREKA v Rumunsku je rozdelená do dvoch inštitúcií – Ministerstvo národného vzdelávania (MEN) – Sekcia zahraničných vzťahov (zástupca HLR a NPC). Národným finančným orgánom v Rumunsku je Výkonná agentúra pre vyššie vzdelávanie a výskum, ktorá v rámci Inovačného programu , financuje rumunských účastníkov. . V Rumunsku môže byť zmluvným partnerom iba firma. Rumunsko podporuje účastníkov vo všetkých typoch EUREKA projektov – individuálne projekty, klastre, projekty Eurostars. Pre individuálne projekty je limit 110,620 EURO, pre klastre a Eurostars 154,867 EURO. Maximálne trvanie financovaných projektov je 36 mesiacov . Financovanie je dostupné iba raz za 3 roky. Spolufinancovanie v Rumunsku upravuje domáca schéma štátnej pomoci. Univerzity, výskumné centrá majú 100% spolufinancovanie. Odporúča sa im podať prihlášku s rumunskou firmou. Tieto organizácie môžu byť členmi konzorcia s rumunskými firmami. Nemôžu podávať samostatne projekty.
Ročne sú v Rumunsku 3 – 4 výzvy. Celkový počet projektov s Rumunským partnerom od roku 2009 – 2013 bol 48. Z toho je individuálnych projektov 30 a Eurostars 12. Rozdelenia projektov podľa oblastí:  ICT -  28%, biotechnológie -  28%,  Nové materiály – 22%, životné prostredie – 16%, robotika – 6%. 
V závere odprezetoval projekt EUREKA E!7214 TEXBIOCOLL zameraný na vývoj bioaktívnch zložiek pre textílie. Projekt je koordinovaný Tureckom, partneri – Rumunsko, Španielsko. Celkový objem finačných prostriedkov na riešenie projektu je 770 tis EURO. Dĺžka trvania projektu je 36 mesaicov.

Sekretariát EUREKA (ESE) prostredníctvom p. Katheriny Lehmeier odprezentoval súčasný stav a nové iniciatívy tzv. umbrelass – dáždniky – tematické siete. Tematické siete sú  vytvorené ako iniciatívy členských krajín a priemyslu. Podporujú a organizujú partnerstvo pre vytváranie EUREKA projektov (individuálne projekty a projekty Eurostars). Môžu tiež pomôcť generovať projekty mimo EUREKY napr. 7.RP pre výskum a vývoj. 

Ide tieto tematické siete – umbrellas:
-	Profactory+ - produkčný priemysel,  realizuje sa do júna 2015, www.pro-facotry-plus.eu
-	E!Surf – surface technolgy – realizuje sa do roku 2015, www.eurekasurf.eu
-	EuroAgri FoodChain: poľnohospodárstvo, potraviny, logistika, končí v júni 2013, pokračovanie siete by malo byť obnovené počas 1. NPC-HLG zasadnutia počas Nórskeho predsedníctva, www.euroagrifoodchain.eu
-	EUREKABuild2: technológie v stavebníctve, ukončenie v marci 2013, www.eurekabuild2.eu
-	EUREKA Tourism: inovácie pre udržateľný turizmus, ukončenie v júni 2012, prezentácia prihlášky počas nórskeho predsedníctva 1.NPC-HLG zasadnutie, www.eurekatourism.eu
          V závere prezentácie uviedla dve nové iniciatívy – GETA – Európska asociácia odborníkov a organizácií vo výskume zelenej dopravy a YEBN – Európska sieť mladých vedcov v biotechnológiách. V rámci asociácií by mohli vzniknúť nové tematické siete zamerané na zelenú dopravu a biomedicínu a biotechnológie.

          Ďalším bodom zasadnutia bola diskusia k revidovaným usmerneniam pre tematické siete – umbrellas. Počas portugalského predsedníctva  (2008 – 2009) sa v skupine koordinátorov NPC diskutovalo o súčasnej koncepcii umbrellas, ktorá sa výrazne nezmenila od vzniku prvej tematickej siete pred 20.rokmi. Počas nemeckého predsedníctva (2009 – 2010) bol vypracovaný návrh nových usmernení. Usmernenia sa zameriavajú na všeobecné aspekty tematických sietí, pridanú hodnotu, ciele/prínosy, a organizačné aspekty také ako pracovný plán, financovanie, monitorovanie/reporting. Usmernenia definujú úroveň pomoci z národných orgánov pre umbrellas, finančná pomoc a poradenská pomoc. Usmernenia sa týkajú všetkých nových a predlžených tematických sietí, ktoré sa prihlásia pre EUREKA label po 1.11.2009. 
       Počas zasadnutia sa viedla diskusia koordinátorov NPC k prílohám usmernení týkajúcich sa formulára prihlášky a formulára generujúceho projekty.
        Na záver zasadnutia bola prezentácia aktivít a agendy nórskeho predsedníctva. Nórsko preberá od 1.7.2013 predsedníctvo po Turecku. Bol predstavený nový hlavný koordinátor siete NPC – Jens Peter Vittrup. Vo svojej prezentácií predstavil priority a harmonogram zasadnutí. 

Medzi priority nórskeho predsedníctva patria:
-	Vytváranie nových projektov – aktívna účasť všetkých koordinátorov NPC
-	Uvedenie Eurostars 2
-	EUREKA a ERA – spolupráca s organizáciami EU – Horizon 2020, EEN
-	Lepšia spolupráca s členským krajinami EUREKA
-	Príprava Strategickej cestovnej mapy pre EUREKU
      Ďalšie zasadnutia počas nórskeho predsedníctva budú v októbri 2013 v Bruseli, marec 2014, Oslo, a jún 2014 Bergen, Nórsko.

•	Spoločné zasadnutie NPC/HLG 19.6.2013

          Na spoločnom zasadnutí NPC/HLG3  po schválení agendy a zápisu z predchádzajúceho stretnutia  bolo schválených 30 projektov, ktoré majú zabezpečenú 100% podporu. Medzi nimi sú aj tri projekty so slovenskou účasťou – PDT NANO, INAUDITUS a GET. 
Ďalej nasledovala prezentácia Pedra Nunesa de Sampaio, vedúceho sekretariátu EUREKA. Vo svojej prezentácií sa venoval analýze portfólia projektov EUREKA počas tureckého predsedníctva – jún 2012 – jún 2013. Prezentoval celkové výsledky a výsledky podľa,  jednotlivých členských štátov, technologických oblastí, typu konzorcií, typu účastníkov a podľa času uvedenia na trh. Počas tureckého predsedníctva bolo schválených 258 projektov s celkovým rozpočtom 873 mil. EURO. Polovicu projektov EUREKA tvoria projekty Eurostars. Dve tretiny rozpočtu EUREKA idú na klastre. Slovensko uskutočnilo  počas tureckého predsedníctva pilotnú výzvu EUREKA SK a vybralo 3 projekty. V rámci iniciatívy Eurostars SR podporilo 3 projekty. 
Podľa technologických oblastí sú  kľúčovými  oblasťami  IKT, priemyselné technológie, energetika, biotechnológie, životné prostredie. Priemerný počet členov konzorcia je pre individuálne projekty a Eurostars projekty 3. Priemerný rozpočet projektov je 1,3 mil. EURO. Podľa typu účastníka ide hlavne o MSP, výskumné ústavy a univerzity. Skracuje sa čas uvedenia na trh. Je menej ako rok. 

          Počas zasadnutia bolo podpísané Memorandum o porozumení medzi sekretariátom EUREKA a Európskou sieťou inovačných regiónov (ERRIN). Memorandum podpísali za EUREKU, pán Okan Kara, vedúci EUREKA siete, HLR Turecko a za ERRIN pani Francoise Chotard, riaditeľka kancelárie regiónu Ile de France v Bruseli. Cieľom memoranda je zlepšenie spolupráce oboch organizácií, výmena informácií o výskumných programoch, podpora regionálnej dimenzie.

          Nasledujúci blok bol venovaný prezentácií programu Eurostars, a to hodnotenie aktuálneho stavu – výsledky poslednej výzvy – cut-off 10, návrhy na zlepšenie práce hodnotiaceho panelu (IEP), monitoring projektov – záväzky, Top-up platby. Bolo predložených 8 projektov, kde je slovenský účastník. Boli predložené návrhy na zlepšenie činnosti IEP. Prihlášky, ktoré sú  hodnotené dvoma expertmi ako slabé, nepôjdu do hodnotiaceho panelu (35% všetkých prihlášok), a tak sa  zrýchli procedúra IEP pre ostatné prihlášky. 

          Od roku 2014 začína program Eurostars 2, kde sa pripravuje prvá výzva v prvom štvrťroku 2014. Z dôvodu práce EK, nebude pri vyhlásení výzvy oficiálne schválený program. Boli schválené podmienky účasti Kórei v programe Eurostars II. Kórea je asociovaný člen v programe Eurostars. Majú podpísanú dohodu so sekretariátom ESE. Podľa tejto dohody, môže byť Kórea ako hlavný partner v projekte, zúčastňuje sa na zasadnutiach poradnej skupiny (EAG), HLG, nominuje experta do nezávislého panelu, kórejskí experti môžu byť v databáze expertov, prístup k TOP up je obmedzený na krajiny, ktoré sa budú zúčastňovať programu Horizon 2020.

          Ďalší blok programu bol venovaný klastrom. Klastre sú strategické iniciatívy v rámci programu EUREKA. Orientujú sa na komerčné inovácie v špecifickej oblasti. Vytvárajú medzinárodný ekosystém  hráčov vo výskume, nie sú obmedzené geografickou oblasťou.  V úvode bloku, bol prezentovaný dokument – EUREKA klastre – Základný nástroj pre globálnu konkurencieschopnosť, spracovaný pracovnou skupinou HLG na jar 2013. Dokument zdôrazňuje dôležitú úlohu klastrov v programe EUREKA, klastre patria medzi strategické iniciatívy a majú výraznú podporu verejných inštitúcií – národné inovačné agentúry. V rámci EUREKY pôsobí 15 klastrov v štyroch rôznych oblastiach: IKT, vodné hospodárstvo, nízko uhlíková energetika, výrobné technológie. V závere bloku boli obnovené prihlášky dvom klastrom – EURIPIDES – inteligentné elektronické systémy a EUROGIA – obnoviteľné zdroje energie. 

          Ďalším bodom programu, bolo predloženie návrhu Sekretariátu EUREKA na využitie štrukturálnych fondov pre financovanie projektov EUREKA 2014 - 2020. Podľa návrhu,  je možné zaradiť projekty EUREKA do operačných programov.
Riaditeľ sekretariátu EUREKA, prezentoval Výročnú správu EUREKA za rok 2012. Výročná správa pokrýva kalendárny rok 2012, nie obdobie počas tureckého predsedníctva. Priniesli sme jeden výtlačok správy.
Záverečným bodom bola prezentácia pani Kristin Danielsen, HLR Nórskeho kráľovstva. V prezentácií poskytla základné informácie o pracovnom programe nórskeho predsedníctva v iniciatíve EUREKA, od 1.7.2013 do 30.6.2014. 

•	Zasadnutie HLG dňa 19.6.2013

V rámci zasadnutia HLG po otvorení a schválení agendy a zápisu z predchádzajúceho stretnutia sa pozornosť sústredila na iniciatívy tureckého predsedníctva. Týkalo sa to predovšetkým funkčnej a štrukturálnej analýzy a zvýšenia efektívnosti sekretariátu EUREKY (ESE). Prezentovali sa výsledky auditu realizovaného audítorskou spoločnosťou Deloitte.

V rámci ďalšieho bodu programu – medzinárodnej spolupráce EUREKY – odznela informácia o misii v Juhoafrickej republike. Oboznámili členov HLG s navrhovaným znením „Letter of Intent“ pripravenou na ratifikáciu medzi EUREKOU a Juhoafrickou republikou. Na základe iniciatívy Českej republiky sa uskutočnila korekcia navrhovaného znenia dokumentu.

Nasledovala analýza pokynov k vykonávacím dokumentom Programu EUROSTARS II, ktorý sa má realizovať hneď od začiatku roka 2014.

Následne odzneli informácie o Interparlamentárnej konferencii, ktorá sa uskutočnila 15. – 16. 5. 2013 v Bruseli v budove Európskeho parlamentu. Potom odznela informácia o Vyhlásení  Interparlamentárnej konferencie.

Nasledovalo hodnotenie činnosti ESE, odznela správa o činnosti ESE a finančná správa za rok 2012. Členský príspevok Slovenskej republiky na rok 2013 je vo výške 16 526,40 EUR. Slovenská republika má vyrovnané všetky svoje záväzky.

V rámci nórskeho predsedníctva boli zvolení členovia Výkonného výboru. Predsedníčkou EUREKY na obdobie 1. 7. 2013 – 30. 6. 2014 bola zvolená podľa očakávaní jednoznačne pani Kristin Danielsen, HLR Nórskeho kráľovstva.

Nasledovala ceremónia odovzdávania predsedníctva. Z tureckej strany pán Okan Kara odovzdal symbolicky funkciu a právomoci predsedu do rúk pani Kristin Danielsen z Nórskeho kráľovstva.

•	Zasadnutie GA dňa 20.6.2013

Na valnom zhromaždení bola po konštatovaní uznášaniaschopnosti schválená agenda. Nasledovalo schválenie Finančnej správy Sekretariátu EUREKA za rok 2012 a schvaľovanie členov výkonného predsedníctva EB. Z HLR budú EB zastúpení Kristin Danielsen z Nórskeho kráľovstva (predsedníčka), Osman Oguz Yapar z Turecka, Pal Gretland z Nórskeho kráľovstva, Bruno Moor zo Švajčiarska, Hrvoje Zorc z Chorvátska, Matti Hiltunen z Fínska, Elisa Robles-Fraga zo Španielskeho kráľovstva a Jane Peters zo Spojeného kráľovstva.
	
Po schválení členov predsedníctva sa Okan Kara – súčasný predseda - poďakoval delegátom za spoluprácu a ukončil Valné zhromaždenie.
 
          Prvé zasadnutie NPC/HLG1 počas nórskeho predsedníctva sa uskutoční v Bruseli 28. – 30.10.2013.

5. Odporúčané závery:
•	Posilniť finančne aj personálne prípravu a administráciu programu Eurostars II – vzhľadom na úspech EUROSTARS pre program EUROSTARS II až 33 % Top up (úhradu 33 % nákladov zo strany EK – doteraz to bolo len 25 %) - ak bude schválený pre HORIZON 2020 celkový objem 80 mld. €. V tomto prípade sa jedná o 350 mil. € z rozpočtu EK, teda 3,5-krát viac ako na Eurostars I, na ktorý bolo vyčlenených 100 mil. €. Bude to veľmi zaujímavý zdroj pre V a V intenzívne malé a stredné podniky.  

•	Vyčleniť v rozpočte MŠVVaŠ SR minimálne 500 tis. EUR ročne na financovanie výskumu a vývoja v rámci programu Eurostars II na obdobie 2014-2020 (500 tis. EUR bolo vyčlenených aj na program Eurostars I na obdobie 2007-2013), nakoľko v tomto prípade EK refunduje MŠVVaŠ SR (33 % z vynaložených oprávnených nákladov) v podobe tzv. Top-up platieb.

•	Zintenzívniť aktivity potrebné na umožnenie použitia štrukturálnych fondov na financovanie projektov EUREKY v období 2014-2020, aby sa ušetrili verejné financie a aby sa zabezpečilo transparentné čerpanie prostriedkov z EU Fondov. Je tu objektívne medzinárodné hodnotenie a dostatok kvalitných projektov.

•	Využiť možnosť zapojenia slovenských účastníkov do klastrov EURIPIDES (Fakulta elektrotechniky a informatiky, STU) a EUROGIA – tu bola ponúknutá Slovensku možnosť usporiadať informačný deň o možnostiach zapojenia sa pre slovenských účastníkov za účasti predstaviteľov vedenia klastra.

6.   Prehľad prinesenej dokumentácie a miesto jej uloženia

Prinesené materiály a prezentácie sú uložené na Sekcii vedy a techniky MŠVVŠ SR, kde sú 
na požiadanie k dispozícii. 
7.    Spôsob zverejnenia výsledkov ZPC, prenos získaných informácií
Správa i prinesené dokumenty zo ZPC sú archivované na Sekcii vedy a techniky MŠVVŠ SR, ako aj na Sekcii medzinárodnej spolupráce, európskych záležitostí a celoživotného vzdelávania MŠVVŠ SR a správa bola zverejnená na webovej stránke MŠVVaŠ SR.

Správu vypracovali: Š. Boháček; HLR EUREKA			............................

                                   J. Stadtruckerová; NPC EUREKA		............................

Dátum: 30.6.2013

Správu schválil: Ing. Róbert Szabó, PhD.				............................
                 generálny riaditeľ sekcie vedy a techniky